Većina mehanika na kojima ova ogromna RPG pucačina funkcionira je preuzeta iz njezinih izvrsnih prethodnika, Fallouta 3 i Fallout: New Vegasa. Fallout 4 je za Fallout 3 isto ono što je Skyrim bio za Oblivion – ovaj uradak ponavlja sve one već fantastične sisteme iz prošle igre te je u sličnoj mjeri bogat s lokacijama koje možete istraživati, jezivim neprijateljima protiv kojih se možete boriti i sjajnom postapokaliptičnom atmosferom koja kombinira uznemirujuće nasilje i smrt s vrhunskim crnim humorom. Nakon više od 55 odigranih sati sam možda i vidio sami kraj igre, no u drugu ruku mi se čini da sam tek krenuo istraživati njen fantastični svijet; a kako sada stoje stvari, vrlo ću lako potrošiti još stotinjak sati na Fallout 4 te ću cijelo vrijeme otkrivati nove i uzbudljive stvari.

Pogledajte prvih 20 minuta Fallouta 4.

Priča koja počinje kao jednostavna potraga za vašom izgubljenom obitelji se brzo pretvori u nešto puno kompleksnije i moralno nejasnije. Baš kao što je to napravio Fallout: New Vegas, i četvorka nas uvlači u sukob između nekoliko grupacija koje se natječu za kontrolu regije. Prilikom odabira kojoj od njihovih nesavršenih filozofija da se priklonim, nejednom sam zastao i razmislio kako želim da se budući događaji odigraju. Čak mi je i vrlo moralno upitni Institute dao primamljiv razlog da im se pridružim, a to što sam im na koncu okrenuo leđa se uopće nije pokazalo kao nedvosmisleno “good guy” odluka kao što sam u početku očekivao. Bio sam impresioniran i količinom simpatije koja je pokazana prema negativcima – čak je i najokrutniji ubojica dobio dovoljno prostora u priči da mu se pruži doza ljudskosti.

Mega(Bos)ton

Glavna priča nije ni upola toliko atraktivna koliko je to slučaj s velikim brojem sjajno dizajniranih side questova.

Naravno, kako je već uobičajeno u Bethesdinim ogromnim RPG-ovima, glavna priča nije ni upola toliko atraktivna koliko je to slučaj s velikim brojem sjajno dizajniranih i napisanih side questova na koje ćete nabasati tijekom istraživanja bostonskog područja, sada poznatog pod nazivom Commonwealth. Osobno mi je bilo teško završiti čak i najjednostavnije točka-A-do-točka-B zadatke bez da mi nešto barem nekoliko puta ne odvuče pozornost. Napušteni ured izdavača stripova? Kako da ga ne istražim? Poznati bostonski Fenway park? Jednostavno moram vidjeti što je od njega ostalo nakon dva stoljeća radijacije. Ruševna srednja škola čije prozore krase glave nabijene na kolce? Kladim se da ću unutra naći nešto korisno! Praktički sam se popikavao na raznorazna otkrića poput ovih, prilikom toga se osjećajući kao klinac koji otvara poklone na Božić.

Kako 24 sata prolazi u igri.

Pozornost posvećena detaljima je evidentna svugdje.

Istraživanje je i nagrada samo po sebi jer je svijet Fallouta 4 do sada najraznovrsniji u cijelom serijalu. Krase ga ruševna urbana područja, turobne mrtve šume, jezive močvare te napušteno područje obavijeno smrtonosnom radioaktivnom izmaglicom, a čak sadrži i neke gotovo pa gostoljubive lokacije kao što su idilične plaže i životopisne farme. Commonwealth je općenito puno šareniji nego Capital Wasteland iz Fallouta 3, iako ni njemu mjestimično ne nedostaje sivih i smeđih boja, a s New Vegasom dijeli kristalno plavo nebo, barem kada nije noć ili kiša i ne nađete se na otvorenom usred zastrašujuće radioaktivne oluje. Svijet igre je često apsolutno prekrasan, a pozornost posvećena detaljima je posvuda evidentna. Fallout 4 možda nije predvodnik svih aspekata grafičke tehnologije (animacije likova su i dalje prilično loše), no od detaljno dizajniranog sučelja ručnog Pip-Boy računala (koje se potpuno mijenja jednom kada uđete u power armor), preko pažljivo raspoređenih posmrtnih ostataka koji prepričavaju tragične ili tragikomične priče davno umrlih likova, pa do izlizanih postera na zidovima i kapljica kiše na vašem viziru (ako ga nosite), igra jednostavno ne prestaje impresionirati.

(O)Power Armor

Možda zato što je ovo avantura toliko epskih razmjera, Fallout 4 vas malo previše nadobudno želi zakačiti odmah na početku. Nakon kratkog uvida u prijeratni život u Falloutovoj poznatoj-no-neobičnoj viziji bliske budućnosti i prepričavanja događaja koji su se odvili na dan kada su bombe pale 2077., jedva da imamo vremena malo zaprljati ruke u postapokaliptičnoj eri prije nego što nas Fallout 4 baci u veliki akcijski trenutak: dano vam je odijelo ogromnog, robusnog oklopa i jednako veliko oružje te ste zatim bačeni u uzbudljivu borbu protiv najlegendarnijeg čudovišta serijala.

Vault IGN raspravlja o prvim stvarima koje ćemo učiniti u Falloutu 4.

Ideja da podugačka igra svojim igračima pruži kratak rani uvid u moćne igračke kojima će kasnije imati pristup kako bi ih motivirala definitivno nije ni nova ni nečuvena, no za Fallout 4 je jednostavno neprimjerena. To je zato jer umanjuje onaj sjajan osjećaj napretka iz ničega do zastrašujuće sile u postapokaliptičnoj pustoši po kojem je ovaj serijal toliko poznat. Ovo mi je sve manje i manje smetalo kako sam krenuo s istraživanjem, no spoznaja da mi je spomenuti moćan oklop dostupan u bilo kojem trenutku me učinila malo bahatijim nego što sam to htio biti u početku kada sam se upustio u ovaj opasan, nemilosrdan svijet.

Izgradnja lika

Odluka na što potrošiti jedan jedini skill poen ima veliku težinu.

Jedna od prvih stvari koju će stari Fallout igrači opaziti nakon kreiranja lika s novim, intuitivnim alatima jest da je cijeli koncept skill poena i traitova u potpunosti progutan od strane starog perk sistema. Perkovi su sada ujedinili sve te elemente napretka u jedan veliki, detaljno animirani grafikon koji ima toliko opcija da ćete kroz njega morati skrolati kako biste ih sve vidjeli. I dok ovo pojednostavljenje s jedne strane znači odricanje dobrog dijela kontrole u vezi načina na koji vaš lik napreduje kroz svaki novi level, također u velikoj mjeri otežava odluku oko toga na što potrošiti jedan jedinini skill poen koji dobijete kada dosegnete novi level: želite li ga potrošiti na novu vještinu, unaprijediti već postojeću, ili povećati neki od SPECIAL atributa kao što je Luck koji će vam poboljšati neke statistike i također otvoriti mogućnost otključavanja moćnijih vještina na sljedećem levelu?

Pogledajte službeni Fallout 4 launch trailer.

Ovaj pristup možda rezultira općenitijim, svestranijim likovima nego što je to bio slučaj u prijašnjim Fallout igrama, barem u smislu da većina buildova neće imati neke velike hendikepe, no isti će i dalje imati dovoljno jedinstvenih karakteristika da vaše igraće iskustvo učine drugačijim od nečijeg drugog. I prije nego što krenete s pričom o “poglupljivanju” sveukupne kompleksnosti Fallout serijala, bacite pogled na novi system craftanja i unaprijeđivanja opreme koji je sada puno dublji, zamršeniji i zanimljiviji.

Smeće ili blago?

Sistem craftanja motivira igrače na kompulzivno prikupljanje svih pokretnina.

Kao da već nisam imao dovoljno velik problem s opsesivnim prikupljanjem… pa, svega, sistem craftanja u Falloutu 4 još više motivira igrače na kompulzivno prikupljanje svih pokretnina. Ono je sada i tako jednostavno – uzimanje stvari iz spremnika se odvija brzo u prozoru koji iskoči kada naciljate na stol, kabinet, ili nešto treće. Svaki predmet u svijetu je napravljen od određenih materijalnih komponenti, većinu od kojih možete intuitivno pogoditi: boce se rastavljaju na staklo, stolni ventilator na željezo i zupčanike, a kolut ljepljive trake vrijedi kao suho zlato. Jednom sam se otisnuo u očajničku potragu za olovkama iz kojih sam htio izvući olovo koje se može iskoristiti za razne oblike radioaktivne zaštite (alternativni Fallout svijet očigledno nikada nije prešao na grafit). Ništa nije bezvrijedno smeće, što znači da je rukovanje inventarom sada beskonačna serija teških odluka u vezi toga što ponijeti, a što ostaviti za sobom.

Prisjetite se povijesti Fallout svijeta u (malo više od) pet minuta.

Gotovo svaka modifikacija mijenja izgled vašeg oružja.

Vrijednost tih materijala proizlazi iz njihove upotrebe u izradi nadogradnji za opremu, što većini vašeg oružja daje izvanredan potencijal po pitanju fleksibilnost i dugotrajnosti. Kratak posjet stanici za craftanje s pravim komponentama može pretvoriti vaš pištolj u ogromnu strojnicu ili prigušeni snajper s optikom, dugom cijevi za dodatni domet i velikim stabilizacijskim okvirom. Par zahvata može vašu lasersku pušku oplemeniti modulom za vatrenu štetu ili joj dati kut paljbe nalik sačmarici. Najbolje od svega jest što te modifikacije ne mijenjaju samo statistike, već i izgled vašeg oružja. Sve to rezultira krajnje raznovrsnim arsenalom za vas, ali i vaše protivnike.

Postapokašik

Isto tako, novi sistem oklopa vam omogućuje da spojite šest tipova opreme – kacigu, štitnik za prsa te pojedinačnu zaštitu za svaki ud – uz već postojeću odjeću. Najčešći rezultati toga su grubo sašivena i opremljena odijela koja izgledaju otprilike onako kako bih i zamišljao opremu nekoga čija je dnevna aktivnost pljačkanje radioaktivnih ruševina. Oklop koji moj lik trenutačno nosi ima po barem jedan dio od svake veće frakcije, što simbolizira i njegovu pripadnost i bivše pobjede nad neprijateljima. Naravno, i oklop se može nadograditi pomoću prikupljenih materijala, iako kozmetičke promjene njegovih nadogradnji nažalost nisu toliko drastične koliko je to slučaj s oružjima.

Sustav također i pati od doze nedosljednosti: nekoliko puta sam se razočarao kada sam shvatio da novootkriveni smoking ili Halloween kostim ne mogu koristiti kao temelj za svoj željeni izgled. Isto tako, samo neki kombinezoni se mogu opremiti štitnicima za ramena i koljena iako se u svojim opisima uopće ne razlikuju, dakle jedini način da saznate mogu li se nadograđivati jest metodom pokušaja i pogreške.